DA Den Europæiske Unions Tidende C 307/3

KOMMISSIONENS UDTALELSE

af 27. november 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en vinkelsliber af mærket POWER GT MD-2007-138

(EØS-relevant tekst)

(2008/C 307/02)

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 23. juli 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk vinkelsliber af mærket POWER GT, model PG-AG 0110. Maskinen var fremstillet af Zheijang Wuyi Gongli Electric Machine Co., Ltd, Feng Huang Shan Industrial Zone, Dong Gan, Wuyi County, Zheijang 321201, Folkerepublikken Kina, og distribueret af REMOND Hungary Kft., H-1211 Budapest, Déli út 15/A.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen konstaterer, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger, for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen på basis af, at vinkelsliberen ikke er i overensstemmelse med følgende væsentlige sundheds- og sikkerhedskrav, som er defineret i bilag I til direktiv 98/37/EF (under henvisning til specifikationerne i de harmoniserede europæiske standarder EN 50144-1:1998 — »Elektrisk motordrevet håndværktøj — Sikkerhed — Del 1: Almindelige bestemmelser« og EN 50144-2-3:2002 — »Elektrisk motordrevet håndværktøj — Sikkerhed — Del 2-3: Særlige bestemmelser for slibemaskiner, skiveslibere og polermaskiner«):

1.5.1. Risici, der skyldes elektrisk energi, og 1.5.6 — Brandfare

Maskinen udgør en brandfare på grund af ikke fastgjorte indre ledninger, som kan forårsage kortslutning.

1.7.3. Mærkning

De symboler, varen er mærket med, er ikke tilstrækkeligt bestandige.

3. Kommissionens udtalelse

Ved brev af 15. november 2007 henvendte Kommissionen sig til REMOND Hungary Kft. og anmodede virksomheden om at meddele eventuelle bemærkninger til den foranstaltning, som de ungarske myndigheder havde truffet.

Indtil dato har man ikke modtaget noget svar.

Ikke desto mindre indeholdt de dokumenter, der sendtes til Kommissionen, et brev fra REMOND Hungary Kft. til de ungarske myndigheder, dateret den 7. marts 2007, hvori Remond anførte, at man ikke var i stand til at fremlægge en EF-overensstemmelseserklæring for den pågældende vinkelsliber, da man aldrig havde modtaget en sådan fra den kinesiske producent. Følgelig havde REMOND Hungary Kft. anmodet sine salgssteder om at trække vinkelsliberen tilbage fra markedet, men var ikke i stand til at forklare, hvorfor nogle eksemplarer stadig kunne fås på det tidspunkt, hvor de ungarske myndigheder traf foranstaltningen.

På baggrund af den foreliggende dokumentation finder Kommissionen, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.